Document ID: 32003D0831

Komisjoni otsus,
20. november 2003,
millega muudetakse otsuseid 2001/881/EÜ ja 2002/459/EÜ seoses muudatuste ja hilisemate täiendustega piiripunktide loetelus
(teatavaks tehtud numbri K(2003) 4234 all)
(EMPs kohaldatav tekst)
(2003/831/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, [1] eriti selle artikli 6 lõiget 2,
võttes arvesse nõukogu 15. juuli 1991. aasta direktiivi 91/496/EMÜ, millega sätestatakse kolmandatest riikidest ühendusse toodavate loomade veterinaarkontrolli põhimõtted ja muudetakse direktiive 89/662/EMÜ, 90/425/EMÜ ja 90/675/EMÜ, [2] eriti selle artikli 6 lõiget 4,
ning arvestades järgmist:
(1) Eelkõige teatavates kolmandates riikides toimuva arengu ja ühenduse kontrollide vajaduste arvessevõtmiseks tuleb ajakohastada kolmandatest riikidest pärit elusloomade ja loomsete toodete veterinaarkontrolliks sobivate piiripunktide loetelu, mis on heaks kiidetud komisjoni otsusega 2001/881/EÜ [3] ja mis sisaldab iga piiripunkti ANIMO-üksuse numbrit.
(2) Pärast rahuldavat ühenduse kontrolli tuleks loetelusse lisada täiendavad piiripunktid Châteauroux Déols (Prantsusmaa) ning Kolding ja Skagen (Taani).
(3) Komisjoni ja Madalmaade vahelise arutelu tulemusena tuleks Amsterdami Schipholi lennujaama kohta lisada uus joonealune märkus, et selgitada elusloomade impordi olukorda sellest lennujaamast.
(4) Lisaks tuleks joonealustesse märkustesse ja loetelu üksikasjadesse teha ajakohastamiseks hulk muudatusi seoses mõnede juba heakskiidetud piiripunktide kategooriate ja kontrollkeskustega.
(5) Komisjoni otsuses 2002/459/EÜ [4] esitatud loetelu, mis sisaldab kõigi ühenduse piiripunktide ANIMO-üksuste numbreid, tuleks ajakohastada nii, et see kajastaks kõiki asjaomaseid muutusi ja säilitaks ühtlasi oma identsuse otsuses 2001/881/EÜ esitatud loeteluga.
(6) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2001/881/EÜ lisa asendatakse käesoleva otsuse I lisa tekstiga.
Artikkel 2
Otsuse 2002/459/EÜ lisa muudetakse kooskõlas käesoleva otsuse II lisaga.
Artikkel 3
Käesolev otsus on adresseeritud liikmesriikidele.
Brüssel, 20. november 2003

Labels: 17
5
10
3
6
12